ARA: Sabu fkieren ċkejkna jaqdfu ħdejhom fir-Ramla l-Ħamra
Imtella' Settembru 7, 2020 - Aġġornata 7 Ta' Settembru, 2020 6:25pm Persuni li llum kienu qed jgħumu fir-Ramla l-Ħamra bilkemm setgħu jemmnu lil għajnejhom meta ħdejhom raw jaqdfu fkieren ċkejkna. Il-persuna li tellgħet il-filmat ta' dawn il-fkieren fuq il-midja soċjali qalet li lanqas għandha idea minn fejn ġew. F'kummenti li ta lill-TVM, il-President ta' Nature Trust – FEE Malta, Vincent Attard, qal li preċiżament 55 jum ilu raw fekruna titla' l-art u terġa' tinżel lura fil-baħar f'inqas minn nofsiegħa. Qal li minkejja li l-volontarji tal-għaqda fittxew bejta, din ma setgħetx tinstab, u allura assumew li l-fekruna ma kinitx biedet. Issa jidher iżda li l-bejta kienet saret ta' malajr, x'aktarx fuq in-naħa ġewwa tal-bajja. Is-Sur Attard qal li f'dan l-istadju mhumiex ċerti kemm seta' kien hemm bajd jew kemm faqqsu minnhom, speċjalment minħabba l-preżenza tal-granċijiet tropikali, magħrufa bħala 'ghost crabs', li jinsabu f'din il-bajja. Żied li se jagħtu ċans jumejn oħra bit-tama li jilħqu jfaqqsu xi fkieren oħra, imbagħad nhar l-Erbgħa li ġej jeżaminaw il-bejta. Huwa esprima sodisfazzjon għall-fatt li din is-sena kellna sitt bejtiet tal-fkieren, kif ukoll tama li l-maltemp li qed jagħmel ma jwassalx biex it-temperatura taħt ir-ramel tiksaħ malajr, b'konsegwenza li tolqot ħażin il-bajd tal-fkieren. Sfortunatament, sejba oħra l-ġimgħa li għaddiet ma qanqlitx l-istess ferħ bħal dik tal-lum, hekk kif dakinhar il-frieken instabu mejta taħt ir-ramel fil-bajja ta' San Tumas f'Wied il-Għajn, fejn x'aktarx ma rnexxilhomx joħorġu minħabba li r-ramel ikkompatta ruħu ħafna fuq il-bejta.